b"\n_START_ARTICLE_\nPinot Noir\n_START_PARAGRAPH_\nPinot Noir este un soi nobil de vi\xc8\x9b\xc4\x83 de vie (Vitis Vinifera), un strugure de culoare ro\xc8\x99ie folosit \xc3\xaen general \xc3\xaen procesul de producere al vinului cu acela\xc8\x99i nume. Acesta cre\xc8\x99te \xc3\xaen mai multe zone geografice de pe glob, \xc3\xaens\xc4\x83 este asociat \xc3\xaen special cu regiunea C\xc3\xb4te-d'Or, din Bourgogne, Fran\xc8\x9ba, unde se produce unul dintre cele mai de calitate (dar \xc8\x99i scumpe) vinuri din lume. _NEWLINE_Pinot Noir este unul din cele trei soiuri de struguri permise de c\xc4\x83tre legisla\xc8\x9bia francez\xc4\x83 \xc3\xaen producerea \xc8\x99ampaniei, al\xc4\x83turi de Pinot Meunier \xc8\x99i Chardonnay.\n_START_SECTION_\nScurt istoric\n_START_PARAGRAPH_\nPinot Noir este unul dintre cele mai vechi soiuri de struguri din lume \xc8\x99i a fost denumit dup\xc4\x83 forma de con de pin pe care o are \xc3\xaenainte de a fi cules. O alt\xc4\x83 variant\xc4\x83 sus\xc8\x9bine faptul c\xc4\x83 a fost denumit dupa familia Pinot, al c\xc4\x83rei arbore genealogic dateaz\xc4\x83 \xc3\xaen urm\xc4\x83 cu peste 2000 de ani. _NEWLINE_Legenda spune c\xc4\x83 Pinot-ul a sosit pe teritoriul Galiei \xc3\xaenc\xc4\x83 de pe vremea romanilor, de\xc8\x99i exist\xc4\x83 istorici care sus\xc8\x9bin c\xc4\x83 romanii ar fi g\xc4\x83sit aceasta varietate acolo c\xc3\xa2nd au cucerit teritoriul cunoscut ast\xc4\x83zi sub numele de Bourgogne (secolul I \xc3\xae.Hr.). _NEWLINE_Cert este c\xc4\x83 prima documentare istoric\xc4\x83 dateaz\xc4\x83 din anul 1345, c\xc3\xa2nd c\xc4\x83lug\xc4\x83rii francezi au adus strugurele cu ei \xc3\xaen Rheingau (Alsacia), unde a fost cultivat \xc3\xaencep\xc3\xa2nd cu anul 1470._NEWLINE_Biserica de\xc8\x9binea p\xc4\x83m\xc3\xa2nturile pe care se cultiva vi\xc8\x9ba de vie, pe atunci, iar dup\xc4\x83 revolu\xc8\x9bia francez\xc4\x83 din anul 1789, acestea au fost distribuite familiilor din Bourgogne, fapt care a dus la conducerea \xc8\x99i st\xc4\x83p\xc3\xa2nirea individual\xc4\x83 a loturilor, model p\xc4\x83strat p\xc3\xa2n\xc4\x83 \xc3\xaen zilele noastre.\n_START_SECTION_\nCaracteristici\n_START_PARAGRAPH_\nPinot Noir este un strugure genetic instabil, ceea ce \xc3\xaenseamn\xc4\x83 c\xc4\x83 se modific\xc4\x83 foarte u\xc8\x99or, fapt care are ca rezultat dificultatea men\xc8\x9binerii constante a parametrilor s\xc4\x83i. Se estimeaz\xc4\x83 c\xc4\x83 exist\xc4\x83 \xc3\xaen lume peste 1000 de clone diferite ale familiei Pinot. Unele dintre acestea au devenit cunoscute ca variet\xc4\x83\xc8\x9bi independente: Pinot Blanc, Pinot Gris, Pinot Meunier. _NEWLINE_Instabilitatea sa genetic\xc4\x83 \xc3\xaen combina\xc8\x9bie cu condi\xc8\x9biile meteorologice preten\xc8\x9bioase, cerute de aceast\xc4\x83 varietate, face din Pinot Noir un strugure dificil de crescut \xc8\x99i \xc3\xaentre\xc8\x9binut, chiar \xc8\x99i pentru cel mai experimentat oenolog._NEWLINE_Din considerentele de mai sus, aroma vinului produs din Pinot Noir este schimb\xc4\x83toare. C\xc3\xa2nd este t\xc3\xa2nar, ofer\xc4\x83 simple caracteristici de cire\xc8\x99e, prune \xc8\x99i c\xc4\x83p\xc8\x99uni (fructe ro\xc8\x99ii, coapte). Pe m\xc4\x83sur\xc4\x83 ce devine mai matur, caracteristicile sale devin mai complexe, incluz\xc3\xa2nd stafide, f\xc3\xa2n, tutun, piele, ciuperci sau piper negru. Culoarea sa este de un ro\xc8\x99u-maroniu pl\xc4\x83cut \xc8\x99i transparent._NEWLINE_\xc3\x8en general, vinul Pinot Noir nu se recunoa\xc8\x99te prea u\xc8\x99or, el neav\xc3\xa2nd o anume arom\xc4\x83 caracteristic\xc4\x83 a soiului. Este un vin fin, amplu, rotund, moale, de obicei alcoolic (12-13\xc2\xa0%) \xc8\x99i cu o culoare rubinie ce nu exceleaza \xc3\xaen intensitate. Se recomand\xc4\x83 ca vinul Pinot Noir s\xc4\x83 fie \xc3\xaenvechit 1-2 ani la vas \xc8\x99i 3-4 ani la sticl\xc4\x83._NEWLINE_Face o pereche ideal\xc4\x83 cu carnea de miel (pr\xc4\x83jit\xc4\x83 sau fiart\xc4\x83), ra\xc8\x9b\xc4\x83, fazan, \xc8\x99i paste f\xc4\x83inoase de origine italian\xc4\x83 (f\xc4\x83r\xc4\x83 sosuri prea picante, care tind s\xc4\x83 accentueze con\xc8\x9binutul de alcool). Este renumit ca ingredient pentru celebrul Coq au vin francez (pui fiert \xc3\xaen vin ro\xc8\x99u).\n_START_SECTION_\nZone de produc\xc8\x9bie\n_START_PARAGRAPH_\nPinot Noir, de o notabil\xc4\x83 calitate, se cultiv\xc4\x83 at\xc3\xa2t \xc3\xaen \xc8\x9b\xc4\x83ri europene - Germania, Austria, Fran\xc8\x9ba, Italia, Elve\xc8\x9bia, Spania (Catalonia), Rom\xc3\xa2nia \xc8\x99i Republica Moldova (Purcari), c\xc3\xa2t \xc8\x99i \xc3\xaen \xc8\x9b\xc4\x83ri din afara Europei - Noua Zeeland\xc4\x83, Australia, Statele Unite ale Americii (regiunea de coast\xc4\x83 a Californiei), Oregon, Washington), Canada, Chile, Africa de Sud (unde \xc3\xaen combina\xc8\x9bie cu cinsault contribuie la produc\xc8\x9bia faimosului pinotage), precum \xc8\x99i unele \xc8\x9bari din Asia._NEWLINE_Pinot Noir este cunoscut de asemenea sub urm\xc4\x83toarele nume: Blauer Klevner, Auvernat Noir, Coraillod, Noirien, Schwartz Klevner, Vert Dore, Pinot Nero, Blauburgunder, Spatburgunder._NEWLINE_Este un vin inconfundabil, l\xc4\x83s\xc3\xa2nd un gust de neuitat \xc3\xaen memorie \xc8\x99i pe papilele gustative, datorit\xc4\x83 nu \xc3\xaen ultimul r\xc3\xa2nd \xc8\x99i texturii catifelate, l\xc4\x83s\xc3\xa2nd urme \xc3\xaen cultura \xc8\x99i arta mai multor popoare. _NEWLINE_Astfel. scriitorul francez Hilaire Belloc, scria despre Gevrey\xe2\x80\x93Chambertin (vin f\xc4\x83cut \xc3\xaen \xc3\xaentregime din Pinot Noir), reamintindu-\xc8\x99i vis\xc4\x83tor de tinere\xc8\x9be: \xe2\x80\x9eAm uitat numele locului, am uitat numele fetei..., dar vinul era Chambertin!\xe2\x80\x9d"